AES baharu kesan pemandu guna telefon bimbit KUALA LUMPUR 18 Nov.- Kementerian Pengangkutan akan mengkaji pemasangan teknologi baharu di setiap kamera Sistem Penguatkuasaan Automatik (AES) sebagai langkah penguatkuasaan untuk mengesan kesalahan pemandu yang menggunakan telefon bimbit ketika memandu. Timbalan Menteri Pengangkutan, Datuk Ab. Aziz Kaprawi berkata, perkara itu dilihat penting dalam usaha membendung kesalahan tersebut yang kini menjadi antara penyumbang kepada peningkatan kemalangan jalan raya. Katanya, pemasangan teknologi itu akan meningkatkan lagi fungsi kamera AES selain untuk mengesan kesalahan pemanduan melebihi had laju dan melanggar lampu isyarat merah. Jelas beliau, kementeriannya akan bekerjasama dengan Jabatan Pengangkutan Jalan (JPJ) untuk mengkaji perkara tersebut termasuk cadangan-cadangan lain seperti meningkatkan kadar hukuman yang akan dikenakan terhadap pesalah. "Kementerian akan menilai untuk meningkatkan fungsi kamera AES untuk mengesan pemandu yang menggunakan telefon bimbit ketika memandu. "Kenapa masih ada pemandu yang berani menggunakan telefon bimbit semasa memandu adalah kerana mereka menyedari penguatkuasaan yang ada tidak cukup untuk mengesan kesalahan mereka. Oleh itu kamera AES dilihat mungkin boleh berperanan untuk mengatasi masalah ini," katanya ketika dihubungi Mingguan Malaysia di sini hari ini. Semalam Ketua Pengarah JPJ, Datuk Shaharuddin Khalid mencadangkan agar hukuman bagi kesalahan menggunakan telefon bimbit ketika memandu perlu dipinda selari dengan perkembangan pesat penggunaan peranti itu termasuk aplikasi popular seperti WhatsApp. Tambah Ab. Aziz, Kementerian Pengangkutan menyarankan setiap pengguna mematuhi peraturan jalan raya untuk keselamatan diri sendiri dan orang lain, tetapi akan sentiasa menilai keperluan untuk mempertingkat tahap penguatkuasaan selaras dengan perkembangan semasa. Timbalan menteri itu mengakui penggunaan telefon bimbit yang semakin meluas menjadi antara cabaran baharu yang dihadapi oleh pihak berkuasa dan sehubungan itu kaedah-kaedah terkini untuk membendung kesalahan tersebut akan diperhalusi. "Mungkin terdapat kelemahan dari segi penguatkuasaan untuk mengesan kesalahan seperti ini (menggunakan telefon bimbit). Oleh itu kaedah pengesanan kesalahan juga perlu dipermodenkan termasuk menggunakan kamera AES untuk mengesan pemandu yang menggunakan telefon bimbit semasa memandu," katanya. SUMBER: UTUSAN MALAYSIA | M/S: 3 | 19 NOVEMBER 2017